als_Latn dik_Latn ron_Latn
BPRG: Vonesa në zbatimin e Marrëveshjeve të Brukselit mund të cenoj sigurinë në Kosovë
Grupi për Hulumtimin e Politikave në Ballkan ka prezantuar raportin “Integrimi i serbëve të Kosovës pas Marrëveshjes së Brukselit”
PRISHTINË (AA) – Sot në Prishtinë, Grupi për Hulumtimin e Politikave në Ballkan (Balkans Policy Research Group – BPRG ) ka prezantuar raportin “Integrimi i serbëve të Kosovës pas Marrëveshjes së Brukselit”. Konkludimi i këtij raporti është se, nënshkrimi i disa marrëveshjeve gjatë dialogut për normalizimin e marrëdhënieve Kosovë-Serbi ishte pjesa më e lehtë ndërsa pjesa më e vështirë, ajo e zbatimit të marrëveshjeve në teren, ka shumë vështirësi.
Gjatë prezantimit të raportit, drejtori ekzekutiv i BPRG, Marko Prelec ka theksuar se pjesa më e vështirë e zbatimit të marrëveshjeve po vjen dhe ky është procesi i integrimit të popullatës serbe dhe infrastrukturës institucionale të financuar nga Beogradi në kuadër të sistemit të Kosovës.
Prelec ka deklaruar se në Kosovë, në komunat me shumicë serbe ende funksionojnë dy sisteme, ai i Kosovës dhe i Serbisë, prandaj është e domosdoshme që të krijohet një administratë e integruar në nivelin komunal.
“Edhe pse kryetarët e komunave me shumicë serbe janë zgjedhur sipas sistemit të Kosovës, ekzistojnë edhe kryetarët paralel të cilët punojnë dhe kryejnë detyrat njëkohëisht me kryetarët legal të komunave, që në të vërtet janë personat e njëjtë ose në Mitrovicën e Veriut keni kryetarin e komunës sipas sistemit kosovar dhe homologun e tij sipas sistemit serb” tha Prelec dhe shtoi se, kështu më nuk mund të vazhdohet dhe kjo gjendje duhet të ndryshohet.
Ai potencoi se, integrimi i serbëve në nivelin shtetëror është sfidë në aspektin e pavarësisë së veprimit dhe integritetit personal të deputetëve serb, të cilët do të duhej të mbronin interesat e qytetarëve serb të Kosovës dhe jo të jenë dorë e zgjatur e Beogradit ndërsa, nga ana tjetër, Qeveria e Kosovës duhet të stimuloj më tepër serbët e Kosovës dhe komunitetet tjera pakica përmes të inkuadrimit të tyre në sektorin publik, ku ata nuk janë të përfaqësuar sa duhet.
Sipas këtij raporti, Asociacioni i komunave me shumicë serbe është pjesë e rëndësishme e integrimit të serbëve në shoqërinë kosovare mirëpo themelimi i saj duhet të bazohet në ligjet e Kosovës, duke përfshirë ligjet për vetëqeverisje lokale dhe atë të bashkëpunimit ndër-komunal, marrëveshjen e Brukselit, Planin e Ahtisarit dhe normat evropiane të vetëqeverisjes lokale. Mbi të gjitha, integrimi i serbëve varet nga marrëdhëniet Kosovë – Serbi.
“Është shumë me rëndësi që Serbia të fillojë t’i trajtojë bashkëbiseduesit e tyre nga Kosova, në mënyrë të drejtë dhe të duhur. Është i domosdoshëm respekti i ndërsjellët dhe çdo gjë nuk duhet të shkoj përmes Beogradit” tha Prelec.
Ambasadorja e Zvicrës në Kosovë, Krystyna Marty Lang ka deklaruar se duhet pasur parasysh frikën dhe brengat e shqiptarëve dhe serbëve të Kosovës, si dhe Prishtina dhe beogradi duhet të caktojnë afatet kohore të realizimit të marrëveshjeve të arritura.
Ajo ka vlerësuar se raporti të cilin e ka përpiluar Grupi për Ballkan, mund të shërbej për një dialog më të gjerë, jashtë atij që po mbahet prapa dyerve të mbyllura në Bruksel dhe se, serbët e Kosovës duhet t’i afrohen shumë më tepër Prishtinës.
Ambasadori i Norvegjisë në Kosovës, Jan Braathu ishte kritik ndaj të dyja palëve duke thënë se as Prishtina as Beogradi nuk po mendojnë shumë në zbatimin e marrëveshjes së Brukselit edhe pse integrimi i serbëve të Kosovës varet tërësisht nga zbatimi i marrëveshjes së arritur.
Sipas tij, Kosova më shumë është duke menduar rreth proceseve integruese në Bashkimin Evropian dhe NATO, kurse kjo nuk mund të arrihet pa përfunduar integrimi i brendshëm.
“Integrimi i Kosovës në strukturat euroatlantike, duhet ta pranojë, është shtyrë dhe nuk do të jetë e lehtë, nëse nuk vjen deri te përkrahja kolektive e procesit të integrimit të brendshëm” ka theksuar ambasadori Braathu.
Diplomati norvegjez ka vlerësuar se funksionimi i shtetit të Kosovës është shumë i rëndësishëm dhe është përgjegjësi kolektive.
“Norvegjia e ka pranuar Kosovën por nuk dëshiron të shoh një shtet jo funksional sepse, vetëm shteti funksional mund të jetë anëtar i BE-së dhe NATO-ës” tha Braathu.
Sidoqoftë, sipas tij, pavarësinë apo më mirë thënë statusin e Kosovës, duhet lënë anash dhe duhet punuar në zgjidhjen e çështjeve praktike por “për këtë është e rëndësishme pjesëmarrja e përfaqësuesve serb në institucionet kosovare.”
Në diskutim u inkuadrua edhe ish nënkryetari i Kuvendit të Kosovës, Petar Miletiq i cili theksoi se nuk është e mjaftueshme që serbët të integrohen në institucione por, shumë më e rëndësishme sipas tij është që serbët të integrohen në shoqërinë kosovare.
Për të është shumë më e rëndësishme që të normalizohen marrëdhëniet ndërmjet të serbëve dhe shqiptarëve të Kosovës se sa ndërmjet Serbisë dhe Kosovës.
Miletiq ka kritikuar mosardhjen e kryeministrit të Kosovës, Isa Mustafës dhe zëvendësit të tij, Branimir Stojanoviqit, përkundër faktit se ata kishin paralajmëruar ardhjen dhe njëherësh tha se, mosardhja e tyre flet shumë për interesimin e tyre për integrimin e serbëve në Kosovë.
Ndërsa, Naim Rashiti, drejtor i projektit “Integrimi i serbëve të Kosovës pas Marrëveshjes së Brukselit” deklaroi se, vonesat e implementimit të marrëveshjeve mund të shkaktojnë incidente. Sipas tij, vonesat e mëtutjeshme të zbatimit të marrëveshjes çojnë drejt një status-quoje të re dhe do të vonojnë normalizimin e marrëdhënieve, me mundësi të krijimit të situatave në të cilat mund të provokohen edhe incidente të sigurisë.
Rashiti deklaroi se duhet të hiqen pengesat me motive politike dhe se, Asociacioni i komunave me shumicë serbe duhet të jetë për komunitetin serbë të Kosovës e jo për Beogradin.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn